CELEX: 32013R0504
Language: sk
Date: 2013-05-31 00:00:00
Title: Vykonávacie nariadenie Komisie (EÚ) č. 504/2013 z  31. mája 2013 , ktorým sa mení vykonávacie nariadenie (EÚ) č. 1225/2011, pokiaľ ide o oznamovanie informácií na účely oslobodenia od cla

1.6.2013   
            
            
               SK
            
            
               Úradný vestník Európskej únie
            
            
               L 147/1
            
         VYKONÁVACIE NARIADENIE KOMISIE (EÚ) č. 504/2013
   z 31. mája 2013,
   ktorým sa mení vykonávacie nariadenie (EÚ) č. 1225/2011, pokiaľ ide o oznamovanie informácií na účely oslobodenia od cla
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1186/2009 zo 16. novembra 2009 ustanovujúce systém Spoločenstva pre oslobodenie od cla (1),
   keďže:
   
               (1)
            
            
               Podľa článku 17 vykonávacieho nariadenia Komisie (EÚ) č. 1225/2011 z 28. novembra 2011 k článkom 42 až 52, 57 a 58 nariadenia Rady (ES) č. 1186/2009 ustanovujúceho systém Spoločenstva pre oslobodenie od cla (2) sú členské štáty povinné oznamovať Komisii informácie týkajúce sa priznania oslobodenia od cla niektorých náhradných dielov, súčiastok, príslušenstva, náradia a vybavenia, ktorých cena alebo hodnota presahuje určitú hodnotu. Komisia musí tieto informácie postúpiť členským štátom. Podľa článku 18 uvedeného vykonávacieho nariadenia tieto informácie pravidelne skúma Výbor pre colný kódex.
            
         
               (2)
            
            
               Podľa článku 20 vykonávacieho nariadenia (EÚ) č. 1225/2011 majú členské štáty, ktorým je adresovaná žiadosť o priznanie oslobodenia od cla na tovar dovezený vedecko-výskumným ústavom alebo organizáciou so sídlom v Únii alebo v jej mene, povinnosť oznamovať niektoré informácie uvedené v týchto žiadostiach.
            
         
               (3)
            
            
               Povinnosti, ktoré boli stanovené v roku 1983, už nie sú nevyhnutné na riadnu správu dovozov oslobodených od cla. Okrem toho predstavujú určitú administratívnu záťaž, a to ako pre členské štáty, tak pre Komisiu. V záujme zjednodušenia a racionalizácie regulačného rámca by sa mali zodpovedajúce ustanovenia vypustiť alebo zjednodušiť.
            
         
               (4)
            
            
               Vykonávacie nariadenie (EÚ) č. 1225/2011 by sa preto malo zodpovedajúcim spôsobom zmeniť.
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Vykonávacie nariadenie (EÚ) č. 1225/2011 sa mení takto:
   
               1.
            
            
               Kapitola VII sa vypúšťa.
            
         
               2.
            
            
               článok 20 sa nahrádza takto:
               „Článok 20
               Príslušný orgán členského štátu, v ktorom sa nachádza inštitúcia alebo organizácia, ktorej je tovar zaslaný, priamo rozhoduje o žiadostiach uvedených v článku 19 vo všetkých prípadoch.“
            
         Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 31. mája 2013
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 324, 10.12.2009, s. 23.
   
      (2)  Ú. v. EÚ L 314, 29.11.2011, s. 20.